ຈີນ ປະສົບຜົນສໍາເລັດ ຄັ້ງທໍາອິດ ໃນການເຊື່ອມຕໍ່ ຍານອະວະກາດ
ຈີນກ່າວວ່າ ຕົນປະສົບຜົນສໍາເລັດ ຄັ້ງທໍາອິດ ໃນການນຳເອົາ ຍານອະວະກາດສອງລໍາ ມາເຊື່ອມຕໍ່ໃສ່ກັນ.
ຈີນກ່າວວ່າ ຕົນໄດ້ປະສົບຜົນສໍາເລັດໃນການນໍາເອົາຍານອະວະກາດສອງລໍາຂອງຕົນ ທີ່ໂຄຈອນຢູ່ນັ້ນມາພົບພໍ້ກັນເປັນເທື່ອທໍາອິດ ພວກເຈົ້າໜ້າທີ່ຈີນກ່າວວ່າ ຍານອະວະກາດ Shenzhou-8 ທີ່ບໍ່ມີຄົນຂັບໄດ້ຈອດທຽບກັບ ຍານທົດລອງ Tiangong-1 ເມື່ອວັນພະຫັດມື້ນີ້ ຢູ່ເທິງອະວະກາດຫ່າງຈາກພື້ນໂລກ ປະ ມານ 340 ກິໂລແມັດ ຂັ້ນຕອນທີ່ສະລັບຊັບຊ້ອນຄັ້ງນີ້ນັບວ່າເປັນບາດກ້າວສໍາຄັນອັນນຶ່ງ ໃນຄວາມມຸ້ງໝັ້ນຂອງຈີນທີ່ຈະສ້າງສະຖານີອະວະກາດ ທີ່ມີມະນຸດປະຈຳຢູ່ໃຫ້ໄດ້ໃນປີ 2020 ອົງການຂ່າວຊິນຫົວທາງການຂອງຈີນ ເວົ້າວ່າ ນາຍົກລັດຖະມົນຕີຈີນ ທ່ານ ເຫວິນ ເຈ້ຍ ບ່າວ ແລະພວກເຈົ້າໜ້າທີ່ລະດັບສູງອື່ນໆຂອງຈີນ ໄດ້ພາກັນເຝົ້າເບິ່ງເຫດການຄັ້ງປະວັດ ສາດດັ່ງກ່າວທີ່ສູນຄວບຄຸມການບິນອະວະກາດປັກກິ່ງ ປະທານປະເທດ ຫູ ຈິນເຖົາໄດ້ ສົ່ງສານສະແດງຄວາມ ຍິນດີຕໍ່ຜົນສໍາເລັດຄັ້ງນີ້ຈາກປະເທດຝຣັ່ງ ບ່ອນທີ່ທ່ານກໍາລັງເຂົ້າ ຮ່ວມກອງປະຊຸມສຸດຍອດຂອງກຸ່ມ G-20 ນັ້ນ ຍານອະວະກາດທັງສອງລໍາທີ່ໄດ້ເຊື່ອມຕໍ່ເຂົ້າກັນນີ້ ຈະໂຄຈອນອ້ອມໂລກເປັນເວລາ12 ມື້ ກ່ອນທີ່ຈະແຍກຕົວອອກຈາກກັນ ແລະດໍາເນີນການນັດ ພົບກັນຊໍ້າອີກເທື່ອນຶ່ງ ຫຼັງຈາກ ເຊື່ອມຕໍ່ຫຼືເຂົ້າຈອດທຽບກັນໄດ້ 2 ມື້ແລ້ວຍານອະວະກາດ Shenzhou-8 ກໍຈະແຍກໂຕ ອອກຈາກຍານທົດລອງ Tiangong-1 ແລະເດີນທາງກັບຄືນສູ່ໂລກ